חוק שידורי טלוויזיה מהכנסת (תיקון מס' 6), התשע"ו-2016
הצעת חוק ועדה, הכנסת ה-20
פורסם: ספר החוקים, חוברת 2575, עמ' 1174, 2016-08-11T00:00:00+03:00
חוק שידורי טלוויזיה מהכנסת (תיקון מס' 6), התשע"ו-2016 (להלן - התיקון), התקבל בקריאה השנייה ובקריאה השלישית ביום כ"ח בתמוז התשע"ו (3 באוגוסט 2016). חוק שידורי טלוויזיה מהכנסת, התשס"ד-2003 (להלן - החוק) מסדיר את שידורי ערוץ הכנסת. תיקון זה, עניינו בעיגון המלצות הוועדה הציבורית לבחינת ההסדרה של שידורי ערוץ הכנסת ונקבעו בו מספר הוראות שעיקריהן מפורטים להלן:
בין היתר, בתיקון נקבע כי יורחבו אמצעי המדיה להעברת השידורים. היום ערוץ הכנסת משדר רק בטלוויזיה. בתיקון נקבע שהגוף המשדר יחויב להקים אתר אינטרנט שבו ישודרו דיוני מליאת הכנסת, וועדותיה וכן אירועים ממלכתיים, לרבות דיוני מליאה וועדה שלא שודרו בטלוויזיה, וכן מישדרים מוספים ששודרו או משודרים בטלוויזיה. 
בנושא המישדרים המוספים: מאחר שמישדרים אלה מוגדרים היום באופן רחב מאוד, נקבע כי תוכן המישדרים המוספים יהיה בזיקה לעבודת הכנסת, לפעילות חברי הכנסת או לפעילות פוליטית. 
כמו כן, נקבע בתיקון כי בעת צילום ושידור של דיוני מליאת הכנסת, יתמקד הגוף המשדר בדובר במליאת הכנסת – יצלם אותו וישדר את כל דבריו. עם זאת, אין בהוראה זו כדי למנוע מהגוף המשדר להחליט לצלם ולשדר במקביל התרחשויות אחרות במליאה. 
תיקון נוסף נוגע לנושא הרגולטור של שידורי ערוץ הכנסת: לפי החוק כנוסחו היום, המועצה לשידורי כבלים ולשידורי לווין (להלן – המועצה), הפועלת במסגרת משרד התקשורת, היא הרגולטור של שידורי ערוץ הכנסת. בנוסף לבחירת הגוף המשדר במכרז, המועצה קובעת כללים והוראות לעניין שידורי ערוץ הכנסת ומפעילה פיקוח שוטף על פעילות הגוף המשדר. בתיקון נקבע שלהרכב המועצה יתווספו, לעניין תפקידיה וסמכויותיה הנוגעות לערוץ הכנסת בלבד, 2 נציגי ציבור בעלי ידע וניסיון בעבודה הפרלמנטרית. יו"ר הכנסת ימנה אחד מהם, ואת השני – ראש האופוזיציה. עוד נקבע בתיקון כי חברי מועצה אלה לא ישתתפו בהצבעות בישיבות מועצה, אם הקול שלהם יכריע בהצבעה, או אם ההצבעה קשורה להליכי המכרז לבחירת הגוף המשדר.
כמו כן, בתיקון נקבע כי לסעיף הקיים בחוק שעניינו הבטחת שידורים מהימנים תיווסף הוראה לפיה חובתו של הגוף המשדר להבטיח כי התוכן שישדר יהיה תוך נאמנות לאמת העובדתית ולחובת הדיווח לציבור, וכן להבטיח כי תוכן המישדרים המוספים, לא יכלול פגיעה חמורה בכבוד הכנסת כבית הנבחרים של המדינה, אלא אם כן התוכן הוא בעל ערך חדשותי או חינוכי המצדיק בנסיבות העניין את השידור, ובלבד שמדובר בפגיעה שאינה עולה על הנדרש. כן נקבע כי הוראה זו לא תמנע סיקור עובדתי של הנעשה בכנסת או של פעילות חברי הכנסת.
בעניין הזכות להשתתף במכרז לקבלת רישיון לשידורים בערוץ הכנסת: התיקון קובע תנאי נוסף להתמודדות במכרז - קיום הפרדה חשבונאית בין פעילות התאגיד שייגש למכרז לבין פעילותו כגוף משדר בערוץ הכנסת. כמו כן, התיקון קובע כי המועצה רשאית לדרוש מתאגיד שרשאי גשת למכרז להקים, כתנאי להשתתפותו במכרז תאגיד נפרד לשם פעילותו כגוף משדר בערוץ הכנסת.